<classify> Awali, Twiga ilikuwa iondoke tangu Jumatatu usiku lakini safari yake iligubikwa na sintofahamu baada ya kukosekana kwa ndege na kulazimisha kutafutiwa ndege maalumu. Akizungumzia safari hiyo jana, Mkurugenzi wa Idara ya Habari Maelezo Assah Mwambene alisema safari hiyo itakuwa na wachezaji 30 na viongozi saba.Mwambene alisema timu ya Tanzania itawakilishwa katika michezo sita ambayo ni ngumi za ridhaa tayari imeshaondoka ambayo imeenda na wachezaji watatu na kocha mmoja, mpira wa miguu kwa timu ya wanawake , Twiga Stars itakuwa na wachezaji 18 na viongozi watano.Michezo mingine ni riadha ambayo itaondoka na wachezaji wanne na kocha mmoja wakati timu ya kuogelea itakuwa na wachezaji wawili na mwalimu mmoja, Judo itakuwa na wachezaji wawili na mwalimu mmoja na timu ya watu wenye ulemavu itakuwa na wachezaji wawili na mwalimu mmoja.Alisema timu ya ngumi ilishawasili Congo Brazzaville ikiwa na wachezaji watatu na mwalimu mmoja, na wachezaji ni Ismail Gaitano, Hamad Furahisha, Said Seif Hofu na kocha wao Benjamin Mwangata ikiongozwa na mkuu wa msafara huo Henry Lihaya Katibu Mkuu wa Baraza la Michezo la Taifa BMT.Naye Mkurugenzi Msaidizi wa michezo wa Wizara ya Habari Juliana Yassoda alisema kuhusu Tanzania kupeleka idadi ndogo ya wachezaji ikilinganisha na nchi hii inatokana na washiriki walioomba kukosa vigezo vilivyotakiwa na nyingine kujitoa katika hatua za awali kutokana na kukosa maandalizi.Yassoda alisema timu ya wanawake Twiga Stars ni moja kati ya timu zilizokidhi vigezo vya kushiriki katika mashindano hayo na zilishiriki michezo ya awali na kushinda. Aliwaomba wadau wote wa michezo nchini kutoa ushirikiano katika kuendeleza michezo ili kupata ushiriki mkubwa kwa timu zetu katika mashindano ya kimataifa.  <topic>: MICHEZO 